De Dokter Dörwald un de Dokter Brunn,
Von de ein jeder mal bi uns' Husoren stunn
Un olle Krigskamm'raden wiren,
De warden mal nah Jatsch rut führen.
Na, wenn s' sick beid ok sülwst nich Dokter nennten,
So würd doch Dokter tau ehr seggt.
De ein, de hadd en Ossen taum Patschenten,
De anner hadd den Ossenknecht.
Sei gahn nu beid nah ehre Kranken
Arm in den Arm den Hof entlanken;
De ein geiht unnen in den Stall,
De anner stäwelt up den Bähn.
Bi beiden is't en slimmen Fall.
Up beide Fläg' is grot Gestähn,
Un beid Patschenten sünd sihr slicht.
De Knecht, de hett'ne dägte Gicht,
De Oß, de hett 'ne dägte Pogg;
Taum Glücken äwer lewen s' noch.
De ein, de fäult den Puls den Kranken,
De anner grippt em in de Flanken,
De ein lett sin'n de Tung utrecken,
De anner ward den Start em trecken,
De ein ward up dat Water achten,
De anner Fastes irnst betrachten;
Un maken beid' sihr irnst un sihr vernimm
De üblichen bedenklichen Gesichter.
»Hm, hm! Das ist sehr schlimm, sehr schlimm!
Das ist 'ne übele Geschichte!«
Denn ok en Tierarzt ward bi jeden
Sihr slimmen Kasus hochdütsch reden.
Doch segg'n sei endlich alle beid',
Dat mit Geduld un Pünktlichkeit,
Vör allen dörch ehr Medizin
De Krankheit würd tau heilen sin.
»Ick ward 'ne lütte Buddel schicken«,
Seggt Dörwald baben,
»Dorvon gewt Ji den ollen Knaben
Tweistündlich einen Lepel in
Un lat't em jo rein rute licken!«
»Ick ward 'ne grote Buddel schicken,
Dat ward 'ne gaud' Pottsbuddel sin«,
Seggt unnen Brunn,
»De nemt un schüddelt s' düchtig, un
Denn up tweimal
Geit Ji s' em dal!«